钦定古今图书集成/明伦汇编/家范典/第013卷 > 《奉终》方孝孺
## 钦定古今图书集成/明伦汇编/家范典/第013卷 > 《奉终》方孝孺

“爱敬以养生，哀戚以送死，墓焉而葬，位焉而祭”，皆本
于礼而不敢忽者，先王教民之通法也。丧而用浮屠
之术，葬而信葬师之说，资冥报于不可致诘之间，征
休咎于无情难验之川阜，上以为亲谋，下以为身利
者，此古之所未闻也。后世暗夫野人，多趋信而甘心
焉。亲没于床，不于礼而于浮屠；不哭泣擗踊而于钟
磬铙钹非是之务，则人交笑以为简。时可葬矣，泥于
山川之利否而不即葬，或至于终身，或身死而委槥
于子孙，甚者子孙恐葬之祸其身，举而弃诸水火。“葬
亲以礼者，世反非之为愚。”於乎！是何其不察而至于
此极乎？彼浮屠之所谓轮回者，果可信耶？天地至神
之气，以其流行不穷，故久而常新，变而不同，使必资
已死之人为将生之本，则造化之道息矣，乌足为天
地？倘或有之，人固不知之也。浮屠亦人耳，何自而独
知之？葬师之动人以祸福，而其说尤怪。人之昌隆盛
炽者，其先必有厚德之遗，贱贫夭绝者，必有馀恶之
著，山川何与焉？诞者则不然，闻有富贵之人于此，则
归福于其茔冢，曰“此某形也，此某征也”，于葬之法宜
尔也。闻有贫贱之人于此，则曰：“此葬之罪也，于法宜
至于斯也。”信斯言也，则人之多财而力足者，皆相率
而为不善。及乎死也，求善地以葬其身，则可免子孙于祸。夫孰肯为善乎？由大者而论之，系乎盛衰者，莫
大乎国都，殽、《函》、河、渭无异也。秦帝之亡，汉帝之昌，隋
据之而促，唐据之而长，果在于善地乎？帝王之尊，家
天下而役海内，使地善而可兴，竭智以营陵庙，奚求
而不致？而亡国败主相属，则果不在乎此也，审矣。古
之卜宅兆云者，以神道定民志耳，非视冈阜之向背
逆顺，臆度目断，如世之葬师之为也。葬师祖晋《郭璞
书》。其书苟可信，璞用之以葬其祖考，宜有奇验不诬。
而璞卒死于篡贼，其身不能福，而谓能福乎？人其可
信否耶？世之人多信之，不知自陷于不孝，而莫之赎
也。吾独以告吾族人，亲丧必以三年，三年之制必循
礼，勿以浮屠从事，违者生罚之，死不祀于先。祠葬卜
吉凶，而勿泥葬师之说。期必以三月，三月不能至五
月，五月不能至七月，过一岁者，如违丧礼之罚，必刻
圹志墓铭。力不足者，刻其名，俾后有考。作《方氏丧葬
仪》。